Ανακοίνωση κατ' εφαρμογή του άρθρου 19 παράγραφος 3 του κανονισμού αριθ. 17 του Συμβουλίου(1)

Υποθέσεις COMP/34.324 - Maestro, COMP/34.579 - Europay (Eurocard-MasterCard) και COMP/35.578 - Europay Membership Rules and Licensing

(2002/C 89/07)

(Κείμενο που παρουσιάζει ενδιαφέρον για τον ΕΟΧ)

1. ΕΙΣΑΓΩΓΗ

1. Μεταξύ του 1992 και του 1995, η Europay International S.A. κοινοποίησε στην Επιτροπή μια σειρά κανόνων και κανονισμών που διέπουν τη χρήση των καρτών διεθνών πληρωμών που εκδίδει, και ιδίως της κάρτας Eurocard-MasterCard (που χρησιμοποιείται ευρέως στην Ευρώπη ως κάρτα προθεσμιακής χρέωσης) και της χρεωστικής κάρτας Maestro. Το 1994, η κοινοποίηση της Eurocard-MasterCard επεκτάθηκε ώστε να καλύπτει το σύνολο του εδάφους του ΕΟΧ. Το 1995, η Europay International κοινοποίησε τους κανόνες που εφαρμόζει για την προσχώρηση στο δίκτυό της και τη χορήγηση των σχετικών αδειών και οι οποίοι ισχύουν για το σύνολο των προϊόντων της.

2. Στις 23 Μαΐου 1997, η Επιτροπή έλαβε καταγγελία της EuroCommerce, έναν φορέα που εκπροσωπεί επιχειρήσεις λιανικού, χονδρικού και διεθνούς εμπορίου στην Ευρωπαϊκή Ένωση. Η καταγγελία αφορούσε, μεταξύ άλλων, διάφορα στοιχεία του καθεστώτος που ισχύει για τις κάρτες πληρωμής της Europay International.

2. ΤΑ ΜΕΡΗ

2.1. Η Europay International

3. Η Europay International (στο εξής: Europay) είναι ανώνυμη εταιρεία (Société Anonyme) οποία συνεστήθη κατά το βελγικό δίκαιο την 1η Σεπτεμβρίου 1992, μετά τη συγχώνευση της Eurocard International με την eurocheque International(2).

4. Στόχος της Europay είναι η ανάπτυξη και εκμετάλλευση συστημάτων πληρωμών και συναφών υπηρεσιών προς όφελος εκείνων στους οποίους έχει χορηγήσει άδεια. Μέσω του δικτύου EPS-net, το οποίο εκμεταλλεύεται η θυγατρική της με την επωνυμία European Payment Services SA, η Europay παρέχει στα μέλη της παγκόσμιου βεληνεκούς υπηρεσίες ανταλλαγής δεδομένων, λήψης έγκρισης, εκκαθάρισης και συμψηφισμού. Η Europay δεν χορηγεί η ίδια κάρτες στους ενδιαφερόμενους ούτε συμβάλλεται με εμπόρους για την αποδοχή των καρτών, αλλά οι δραστηριότητες αυτές ασκούνται από τα μέλη της, τα οποία ξεπερνούν αριθμητικώς τις 7 000.

5. Η Europay έχει αναπτύξει προϊόντα "εκ των προτέρων πληρωμής" (eurotravellers cheque και ηλεκτρονικά "πορτοφόλια" CLIP), "άμεσης πληρωμής" (eurocheque, κάρτες Maestro) καθώς και "ετεροχρονισμένης πληρωμής" (Eurocard-MasterCard).

6. Η Europay ανήκει σε μια πλειάδα χρηματοπιστωτικών ιδρυμάτων και στην MasterCard International(3). Οι μέτοχοι στο εσωτερικό της ΕΕ είναι στο σύνολό τους εθνικές εταιρείες που εκμεταλλεύονται κάρτες πληρωμής ή άλλου είδους εθνικές ενώσεις τραπεζών, οι οποίες από κοινού κατέχουν μερίδιο της τάξεως του 80 %. Οι περισσότεροι μέτοχοι στην ΕΕ είναι παράλληλα μέλη της Europay που έχουν λάβει άδεια για να χορηγούν κάρτες της Europay και να συμβάλλονται με εμπόρους για την πραγματοποίηση συναλλαγών μέσω του δικτύου της Europay.

7. Το διοικητικό συμβούλιο της Europay αποφασίζει για τη θέσπιση, μεταβολή και τροποποίηση των κανόνων και των κανονισμών που διέπουν τις διάφορες υπηρεσίες πληρωμής της Europay, εγκρίνει τις αιτήσεις προσχώρησης στο δίκτυο και χορήγησης αδείας και καθορίζει το ύψος των τελών χρήσης του πολυμερούς εφεδρικού συστήματος ηλεκτρονικής μεταφοράς κεφαλαίων· πρόκειται για το τέλος που η τράπεζα του εμπόρου υποχρεούται να πληρώσει στην τράπεζα του κατόχου της κάρτας για κάθε διασυνοριακή αγορά μέσω του δικτύου της Europay και, επικουρικώς, για τις εγχώριες συναλλαγές για τις οποίες δεν έχει καθορισθεί ξεχωριστό εγχώριο τέλος χρήσης του συστήματος ηλεκτρονικής μεταφοράς κεφαλαίων.

8. Μέσω συμφωνιών συνασπισμού που έχει συνάψει με τη MasterCard, η Europay έχει τα αποκλειστικά δικαιώματα εκμετάλλευσης στην Ευρώπη των εμπορικών σημάτων Mastercard, Maestro και Cirrus, τα οποία ανήκουν κατά κυριότητα στη MasterCard.

2.2. Τα μέλη της Europay

9. Τα μέλη της Europay πρέπει να είναι πιστωτικά ιδρύματα ή οντότητες ανήκουσες σε πιστωτικά ιδρύματα. Εντούτοις, τα πιστωτικά ιδρύματα και οντότητες και οι θυγατρικές τους που εκμεταλλεύονται ανταγωνιστικά συστήματα διεθνών πληρωμών ή που ανήκουν σε ή ελέγχονται, άμεσα ή έμμεσα, από κάποιο ανταγωνιστικό σύστημα διεθνών πληρωμών σε ποσοστό άνω του 50 % δεν δύνανται να προσχωρήσουν στο δίκτυο. Όλα τα μέλη είναι υποχρεωμένα να υπογράψουν τη στερεότυπη συμφωνία προσχώρησης στο δίκτυο και χορήγησης αδείας της Europay. Όταν μία επιχείρηση επιθυμεί να μπορεί να χορηγεί κάρτες και να συμβάλλεται με εμπόρους για ένα συγκεκριμένο εκ των προϊόντων που εκμεταλλεύεται η Europay, πρέπει να λάβει σχετική αυτοτελή άδεια. Στο πλαίσιο του συστήματος της Europay υπάρχουν δύο βασικά είδη αδειών, η "άδεια βασικού μέλους" και η "άδεια συνδεδεμένου μέλους". Ο κάτοχος μιας άδειας βασικού μέλους συναλλάσσεται απευθείας με τη Europay και έχει την ευχέρεια να της προτείνει συνδεδεμένους αδειούχους. Ο βασικός αδειούχος ευθύνεται από κοινού και εις ολόκληρον για τις συναλλαγές που πραγματοποιούν οι συνδεδεμένοι αδειούχοι του.

3. Η ΑΓΟΡΑ

3.1. Η λειτουργία του συστήματος καρτών της Europay

10. Οι κοινοποιήσεις της Europay αφορούν τη λειτουργία των συστημάτων των καρτών πληρωμής. Σε γενικές γραμμές, οι κάρτες της Europay μπορούν να χρησιμοποιηθούν είτε για την αγορά αγαθών ή υπηρεσιών είτε για την ανάληψη μετρητών από θυρίδα τράπεζας ή από αυτόματη ταμειολογιστική μηχανή. Στην πρώτη περίπτωση, τα μέρη που μετέχουν στη συναλλαγή είναι τέσσερα: ο κάτοχος της κάρτας της Europay, η τράπεζα που έχει εκδώσει την κάρτα στον κάτοχο, ο έμπορος και η τράπεζα με την οποία έχει συμβληθεί ο έμπορος (η τράπεζα αυτή συμβάλλεται με εμπόρους για την αποδοχή των καρτών της Europay). Αν η συναλλαγή γίνει μέσω αυτόματης ταμειολογιστικής μηχανής, τα μέρη που μετέχουν σε αυτήν είναι μόνο τρία: ο κάτοχος της κάρτας της Europay, η τράπεζα που έχει εκδώσει την κάρτα και η επιχείρηση που εκμεταλλεύεται τη μηχανή.

3.2. Ανταγωνισμός μεταξύ συστημάτων

11. Εκτός από τη Europay, σήμερα υπάρχουν και οι εξής μεγάλοι οργανισμοί οι οποίοι ασχολούνται με διεθνείς πληρωμές και δραστηριοποιούνται στην ευρωπαϊκή αγορά: Visa International, Japan Credit Bureau (JCB) και τα διεθνή ιδιοκτητικά συστήματα American Express και Diners Club International. Η MasterCard International αναπτύσσει δραστηριότητα στην Ευρώπη με βάση τους όρους της συμμαχίας που έχει συνάψει με τη Europay. Από τους προαναφερθέντες οργανισμούς διεθνών πληρωμών, ο σαφώς σημαντικότερος ανταγωνιστής της Europay στην Ευρώπη είναι η Visa. Η Visa και η Europay μαζί αντιπροσωπεύουν το 90 % περίπου των διεθνών καρτών που εκδίδονται στην ΕΕ. Η Visa διαθέτει ιδιαίτερη ισχύ στο Ηνωμένο Βασίλειο, την Ισπανία και τη Γαλλία, ενώ η Europay διαθέτει μεγαλύτερη ισχύ στη Γερμανία, τις Κάτω Χώρες και την Αυστρία.

12. Εκτός από τους διεθνείς οργανισμούς που εκμεταλλεύονται συστήματα πληρωμής μέσω κάρτας, υπάρχουν και αρκετές εθνικές επιχειρήσεις με παρεμφερές αντικείμενο δραστηριότητας, που δραστηριοποιούνται στα διάφορα κράτη μέλη.

3.3. Ανταγωνισμός στο εσωτερικό του συστήματος

Η έκδοση των καρτών της Europay

13. Αρχικά, η Europay διέθετε σε κάθε κράτος μέλος μόνο ένα μέλος το οποίο εξέδιδε τις κάρτες της. Με την πάροδο των ετών η κατάσταση άλλαξε στα περισσότερα κράτη μέλη και ο αριθμός των μελών, είτε βασικών είτε συνδεδεμένων, διευρύνθηκε. Σήμερα, η αγορά έκδοσης των καρτών της Europay είναι ανταγωνιστική, υπό την έννοια ότι σε όλα τα κράτη μέλη υπάρχει πλειάδα εκδοτών.

Η υπογραφή συμβάσεων με εμπόρους για την αποδοχή των καρτών της Europay

14. Από την άλλη πλευρά, ο ανταγωνισμός στο εσωτερικό του συστήματος για τον προσεταιρισμό εμπόρων που θα αποδέχονται τις κάρτες είναι λιγότερο έντονος. Σε τέσσερα κράτη μέλη (Αυστρία, Γαλλία, Γερμανία και Δανία) οι επιχειρήσεις που "στρατολογούν" εμπόρους εξακολουθούν επισήμως να έχουν αποκλειστικά δικαιώματα για την άσκηση της δραστηριότητας αυτής σε σχέση με τη Eurocard-MasterCard. Παρόλα αυτά, οι αποκλειστικότητες αυτού του τύπου έχουν εκ των πραγμάτων καταργηθεί από το Μάιο του 2000 (βλέπε κατωτέρω). Στο Βέλγιο, την Ελλάδα, την Ισπανία και τις Κάτω Χώρες, τα μέλη του συστήματος της Europay παραιτήθηκαν από τα αποκλειστικά τους δικαιώματα το Μάιο του 1993. Η είσοδος στις αγορές αυτές άλλων μελών της Europay που ασχολούνται με τον προσεταιρισμό εμπόρων είναι εντελώς πρόσφατη, γεγονός που εξηγεί γιατί, στην πράξη, στις αγορές αυτές εξακολουθούν να κυριαρχούν τα άλλοτε αποκλειστικά μέλη της Europay. Αλλά και σε άλλα κράτη μέλη (Λουξεμβούργο, Πορτογαλία, Φινλανδία) οι αγορές εκ των πραγμάτων κυριαρχούνται από μόνο έναν φορέα προσεταιρισμού εμπόρων που είναι μέλος του συστήματος της Europay.

4. ΟΙ ΣΥΜΦΩΝΙΕΣ

4.1. Γενικά

15. Οι κοινοποιήσεις στις οποίες προέβη η Europay αφορούν τους κανόνες και κανονισμούς που διέπουν τη λειτουργία της Europay International και τη δραστηριότητα των μελών της (πρόκειται για τους "Όρους προσχώρησης στο σύστημα και χορήγησης αδείας"), καθώς επίσης τις διεθνείς διατάξεις που σχετίζονται με τις διάφορες κάρτες πληρωμής της Europay ("MasterCard Bylaws and Rules", "Eurocard Rule Book" και "Maestro Manual European Region"). Επιπλέον, οι κοινοποιήσεις καλύπτουν μια σειρά τυποποιημένων συμφωνιών για την εκμετάλλευση σήματος και την τυποποιημένη "Συμφωνία προσχώρησης στο σύστημα και χορήγησης αδείας". Το σύνολο των ρυθμίσεων της Europay που έχουν κοινοποιηθεί θα αναφέρονται στο εξής ως "το καθεστώς της Europay".

16. Το καθεστώς της Europay ρυθμίζει πρωτίστως τα της σχέσης μεταξύ της Europay και των μελών της, δηλαδή των τραπεζών που εκδίδουν κάρτες της Europay και συνάπτουν σύμβαση με εμπόρους για την αποδοχή των καρτών αυτών. Επιπλέον, το κοινοποιηθέν καθεστώς περιέχει ακόμη διατάξεις αναφερόμενες στις σχέσεις μεταξύ των εν λόγω μελών της Europay (πρόκειται για τη σχέση μεταξύ τραπεζών). Εξάλλου, το Καθεστώς περιλαμβάνει διατάξεις για τη σχέση μεταξύ των τραπεζών που προσεταιρίζονται εμπόρους για την αποδοχή των καρτών και των ίδιων των εμπόρων (στις διατάξεις αυτές συγκαταλέγεται ο "κανόνας της ίσης μεταχείρισης" και ο "κανόνας της αποδοχής όλων των καρτών").

4.2. Ειδικές διατάξεις

17. Η παρούσα ανακοίνωση αφορά μονάχα τις ειδικές διατάξεις που παρουσιάζονται αναλυτικά κατωτέρω. Ειδικότερα, δεν αφορά τα τυχόν τέλη χρήσης του ηλεκτρονικού συστήματος μεταφοράς κεφαλαίων(4) τα οποία προβλέπονται σε κάποια από τις κοινοποιηθείσες συμφωνίες, ούτε τους κανόνες που διέπουν τη χρήση καρτών για την ανάληψη μετρητών από αυτόματες ταμειολογιστικές μηχανές ή την πραγματοποίηση συναφών συναλλαγών.

4.2.1. Ο κανόνας της ίσης μεταχείρισης

18. Βάσει του καθεστώτος της Europay, απαγορεύεται στους εμπόρους να χρεώνουν οποιαδήποτε επιβάρυνση στους κατόχους καρτών που πληρώνουν με κάρτα Eurocard-Mastercard ή/και Maestro. Αντιθέτως, επιτρέπονται οι εκπτώσεις για τις πληρωμές με μετρητά.

4.2.2. Η αρχή της περιορισμένης εδαφικής ισχύος των αδειών

19. Κατά κανόνα, το εκάστοτε μέλος της Europay έχει το δικαίωμα να εκδίδει κάρτες πληρωμής της Europay οι οποίες συνδέονται με τραπεζικούς λογαριασμούς που έχουν ανοιχθεί στην "περιοχή χρήσης" που του έχει ορισθεί. Επιπλέον, το μέλος της Europay δικαιούται να συμβάλλεται με εμπόρους μόνο για συναλλαγές οι οποίες πραγματοποιούνται στην περιοχή αυτή. Σύμφωνα με τη Europay, η "περιοχή χρήσης" είναι η γεωγραφική περιοχή στην οποία το εκάστοτε μέλος, βάσει της αδείας που του έχει χορηγηθεί, μπορεί να κάνει χρήση ενός συγκεκριμένου εμπορικού σήματος της Europay· συνήθως πρόκειται για μία μόνο χώρα. Τα μέλη της Europay μπορούν να υποβάλουν αίτηση προκειμένου να τους χορηγηθεί πρόσθετη άδεια βάσει της οποίας να μπορούν να εκδίδουν κάρτες και να συμβάλλονται με εμπόρους και σε κάποια άλλη περιοχή, όπου θα έχουν το δικαίωμα να αναπτύσσουν δραστηριότητα στον τομέα των συστημάτων πληρωμής.

4.2.3. Οι κανόνες της Europay για τη διασυνοριακή έκδοση καρτών(5)

20. Στην περίπτωση της Eurocard-MasterCard, υπάρχουν κάποιες ειδικές παρεκκλίσεις από την αρχή της περιορισμένης εδαφικής ισχύος των αδειών. Η παθητική διασυνοριακή έκδοση επιτρέπεται, όπως επιτρέπεται και η έκδοση καρτών σε πολίτες οποιασδήποτε χώρας για την οποία έχει λάβει άδεια το συγκεκριμένο μέλος, χωρίς να έχει σημασία σε ποια χώρα διαμένουν. Υπό ορισμένες προϋποθέσεις είναι επίσης δυνατή η διασυνοριακή έκδοση εταιρικών καρτών στους εργαζόμενους πολυεθνικών επιχειρήσεων. Ακόμη, τα μέλη της Europay μπορούν να αναπτύσσουν δραστηριότητες διασυνοριακής έκδοσης άνευ περιορισμών, υπό την προϋπόθεση ότι έχουν λάβει πρόσθετη άδεια για τη χώρα στην οποία σκοπεύουν να προβούν στην έκδοση καρτών και ότι η έκδοση των καρτών γίνεται σύμφωνα με τους όρους που προβλέπονται στην οικεία άδεια. Η Europay δεν θέτει ως όρο την ίδρυση υποκαταστήματος ή θυγατρικής στην επιπρόσθετη περιοχή χρήσης. Επίσης, η Europay έχει διευκρινίσει ότι, σύμφωνα με τους κανόνες που εφαρμόζει, η έκδοση κάρτας Eurocard/MasterCard δεν εξαρτάται από την κατοχή τραπεζικού λογαριασμού εντός των ορίων της περιοχής χρήσης. Η μόνη απαίτηση είναι το άνοιγμα από τον κάτοχο "λογαριασμού κάρτας" στην εκδούσα τράπεζα, δηλαδή ο καθορισμός ενός απλού αριθμού αναφοράς, ο οποίος χρησιμοποιείται για τη χρέωση των δαπανών που απορρέουν από τη χρήση των σχετικών πιστωτικών καρτών.

4.2.4. Το καθεστώς που εφαρμόζει η Europay για τον διασυνοριακό προσεταιρισμό εμπόρων(6)

21. Βάσει του Καθεστώτος της Europay, ο διασυνοριακός προσεταιρισμός εμπόρων επιτρέπεται μεν, αλλά υπό την προϋπόθεση ότι έχει ληφθεί πρόσθετη άδεια για τη χώρα όπου πρόκειται να επιχειρηθεί ο προσεταιρισμός. Η Europay δεν θέτει ως όρο την ίδρυση υποκαταστήματος ή θυγατρικής στην επιπρόσθετη περιοχή χρήσης. Επειδή οι εναπομείναντες αποκλειστικοί αδειούχοι των συστημάτων Eurocard-MasterCard σε ορισμένες χώρες (βλέπε κατωτέρω) έχουν από το Μάιο του 2000 παραιτηθεί εκ των πραγμάτων από τα αποκλειστικά τους δικαιώματα όσον αφορά τον προσεταιρισμό εμπόρων, δεν έχουν πλέον την ευχέρεια να εμποδίσουν την άσκηση διασυνοριακών δραστηριοτήτων. Εκτός αυτού, από τον Ιανουάριο του 2001 και μετά, η Europay επιτρέπει στα μέλη της να συμβάλλονται κεντρικά για τις συναλλαγές που πραγματοποιεί οποιοσδήποτε έμπορος ο οποίος εδρεύει στη Δυτική Ευρώπη, περιλαμβανομένων όλων των χωρών του Ευρωπαϊκού Οικονομικού Χώρου (πρόκειται για τον καλούμενο "κεντρικό προσεταιρισμό εμπόρων"). Αρχικά, ο κεντρικός προσεταιρισμός εμπόρων επιτρεπόταν μόνο για τις διεθνείς αεροπορικές εταιρείες, αλλά σταδιακά η Europay επεξέτεινε τις κατηγορίες εμπορικών επιχειρήσεων με διεθνή δραστηριότητα που μπορούν να συμβληθούν κεντρικά. Από τον Ιανουάριο του 1999 η δυνατότητα αυτή ισχύει για το σύνολο των εμπόρων με διεθνή δραστηριότητα. Το Δεκέμβριο του 2000 το διοικητικό συμβούλιο της Europay αποφάσισε να απελευθερώσει τα κριτήρια που ισχύουν για τον κεντρικό προσεταιρισμό εμπόρων στη Δυτική Ευρώπη. Από τον Ιανουάριο του 2001 και μετά, είναι δυνατή η κεντρική σύναψη σύμβασης για τις συναλλαγές που πραγματοποιεί οποιοσδήποτε έμπορος που έχει την έδρα του στη Δυτική Ευρώπη, χωρίς να έχει σημασία ο αριθμός των χωρών όπου διαθέτει καταστήματα ο έμπορος.

4.2.5. Οι τροποποιημένοι κανόνες περί αποκλειστικότητας

22. Σε ορισμένες χώρες του Ευρωπαϊκού Οικονομικού Χώρου (Αυστρία, Γαλλία, Γερμανία, Δανία, Ισλανδία και Νορβηγία) η Europay έχει χορηγήσει για τις κάρτες Eurocard-MasterCard αποκλειστική άδεια σε έναν μόνο φορέα, ο οποίος έχει αποκλειστικό δικαίωμα σύναψης συμβάσεων για τις συναλλαγές που πραγματοποιούνται με τις συγκεκριμένες κάρτες. Καίτοι τα αποκλειστικά αυτά δικαιώματα πρόκειται τυπικώς να παραμείνουν σε ισχύ, η Europay έχει συμφωνήσει με τα μέλη της, μέσω προσθήκης στις σχετικές συμφωνίες αποκλειστικής αδείας, ότι από 1ης Μαΐου 2000(7), οποιοδήποτε μέλος της Europay μπορεί να υποβάλει αίτηση στις εν λόγω χώρες για να του χορηγηθεί "ειδική άδεια συνδεδεμένου μέλους για τον προσεταιρισμό εμπόρων". Με τον τρόπο αυτό παύει ουσιαστικά να ισχύει το αποκλειστικό δικαίωμα των αδειούχων της Europay στις οικείες χώρες.

4.2.6. Ο κανόνας ότι προϋπόθεση για τον προσεταιρισμό εμπόρων είναι η έκδοση καρτών

23. Αρχικά, οι βασικοί αδειούχοι του συστήματος Eurocard-MasterCard ήταν υποχρεωμένοι να εκδίδουν είτε άμεσα είτε έμμεσα, δηλαδή μέσω των συνδεδεμένων τους επιχειρήσεων, έναν εύλογο αριθμό καρτών σε κάθε "περιοχή χρήσης" για την οποία είχαν λάβει άδεια. Τον Δεκέμβριο του 2000, το διοικητικό συμβούλιο της Europay αποφάσισε να χαλαρώσει τον συγκεκριμένο κανόνα για τη Δυτική Ευρώπη. Από την 1η Μαΐου 2001, κάθε βασικός αδειούχος οφείλει απλώς να εκδώσει εύλογο αριθμό καρτών σε μία τουλάχιστον από τις χώρες για τις οποίες του έχει χορηγηθεί άδεια.

24. Ο αριθμός καρτών Eurocard-MasterCard που πρέπει υποχρεωτικά να εκδοθούν και να διατηρηθούν καθορίζεται στο ενοποιημένο επιχειρηματικό σχέδιο του βασικού αδειούχου και εξαρτάται, μεταξύ άλλων, από το μέγεθος και το δυναμικό του βασικού αδειούχου και των επιχειρήσεων που είναι συνδεδεμένες μαζί του, καθώς και από τα χαρακτηριστικά της συγκεκριμένης αγοράς και της περιοχής χρήσης. Επιπλέον, οι βασικοί αδειούχοι που ενδιαφέρονται να αρχίσουν να προσεταιρίζονται επιχειρήσεις πρέπει να μπορούν να αποδείξουν ότι το πρόγραμμα έκδοσης καρτών που έχουν καταρτίσει έχει πράγματι τεθεί σε εφαρμογή κατά τρόπο αμετάκλητο, καθώς επίσης ότι οι ίδιοι ή/και μία ή περισσότερες από τις θυγατρικές τους έχουν εκδώσει έναν αριθμό καρτών ο οποίος ανταποκρίνεται στο οικείο επιχειρηματικό σχέδιο που έχει εγκρίνει η Europay. Σύμφωνα με το τροποποιημένο καθεστώς της Europay, ένα μέλος το οποίο έχει λάβει άδειες για περισσότερες της μίας χώρες της Δυτικής Ευρώπης οφείλει να πληροί τις ανωτέρω προϋποθέσεις σε μία μόνο από τις χώρες αυτές.

4.2.7. Ο κανόνας της αποδοχής όλων των καρτών

25. Οι έμποροι είναι υποχρεωμένοι να αποδέχονται αδιακρίτως όλες τις έγκυρες κάρτες Eurocard-MasterCard οι οποίες τους επιδεικνύονται δεόντως ως μέσο πληρωμής από τους πελάτες τους. Επίσης οφείλουν να εφαρμόζουν πολιτική ίσης μεταχείρισης μεταξύ των πελατών που επιθυμούν να πληρώσουν για τις αγορές τους με χρήση των καρτών Eurocard-MasterCard. Οι έμποροι υποχρεούνται να αποδέχονται αδιακρίτως όλες τις έγκυρες κάρτες Maestro οι οποίες τους επιδεικνύονται δεόντως ως μέσο πληρωμής από τους πελάτες τους.

5. ΣΥΜΠΕΡΑΣΜΑ

26. Με βάση τις ανωτέρω παραγράφους, η Επιτροπή σκοπεύει να υιοθετήσει θετική στάση έναντι των διατάξεων που περιλαμβάνονται στις κοινοποιηθείσες συμφωνίες που μνημονεύονται παραπάνω. Προτού το πράξει, ωστόσο, καλεί τους ενδιαφερόμενους τρίτους να υποβάλουν τις τυχόν παρατηρήσεις τους εντός μηνός από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Οι ενδιαφερόμενοι τρίτοι καλούνται να επισημάνουν τα αποσπάσματα των παρατηρήσεών τους τα οποία περιέχουν επιχειρηματικά απόρρητα ή άλλες εμπιστευτικές πληροφορίες που θεωρούν ότι δεν πρέπει να κοινολογηθούν, και να αναπτύξουν τους σχετικούς λόγους. Αν πράγματι γίνει τέτοια επισήμανση, οι ενδιαφερόμενοι πρέπει να υποβάλουν μία εμπιστευτική και μία μη εμπιστευτική εκδοχή των παρατηρήσεών τους. Οι παρατηρήσεις αυτές πρέπει να υποβληθούν ταχυδρομικώς, με τη διευκρίνιση ότι αναφέρονται στις υποθέσεις COMP/34.324 - Maestro, COMP/34.579 - Eurocard-MasterCard, COMP/35.578 - Europay Membership Rules and Licensing, στην εξής διεύθυνση:

European Commission,

Directorate-General Competition,

Direction D, Unit D1 (Financial Services)

B - 1049 Brussels,

ή με φαξ (32-2) 296 98 07.

(1) ΕΕ 13 της 12.2.1962, σ. 204/62.

(2) Η Europay International ενημέρωσε την Επιτροπή ότι η Europay International και η MasterCard International αναμένεται να ενωθούν μεταξύ τους ώστε να αποτελέσουν μία νέα ενιαία εταιρεία που θα ανήκει στους μετόχους της. Η ενοποίηση των δύο οντοτήτων προβλέπεται να ολοκληρωθεί το πρώτο τρίμηνο του 2002.

(3) Σήμερα, η MasterCard International είναι εταιρεία σωματειακού και μη κερδοσκοπικού χαρακτήρα, της οποίας το κεφάλαιο δεν απαρτίζεται από μετοχές. Έχει συσταθεί κατά το δίκαιο της Πολιτείας Ντελαγουέρ των ΗΠΑ. Έχει στην ιδιοκτησία της και διαχειρίζεται ένα παγκοσμίου βεληνεκούς σύστημα καρτών πληρωμής κι ένα σύστημα ταξιδιωτικών επιταγών (travellers cheques). Η MasterCard κατέχει σήμερα το 12,25 % των μετοχών της Europay. Μετά την ολοκλήρωση της συγχώνευσης μεταξύ της Europay International και της MasterCard International (βλέπε την υποσημείωση αριθ. 2), η νέα εταιρεία επενδύσεων χαρτοφυλακίου, με την επωνυμία MasterCard Inc., θα κατέχει το 100 % των μετοχών της MasterCard International. Όλα τα βασικά μέλη της Europay International θα είναι και μέτοχοι της MasterCard Inc..

(4) Βλέπε την παράγραφο 7 της παρούσας ανακοίνωσης.

(5) Ως "διασυνοριακή έκδοση" νοείται η έκδοση καρτών σε άτομα που δεν διαμένουν στη χώρα στην οποία εδρεύει η εκδούσα τράπεζα.

(6) Ως "διασυνοριακός προσεταιρισμός εμπόρων" νοείται η σύναψη σύμβασης για τις συναλλαγές που πραγματοποιεί ένας έμπορος ο οποίος δεν εδρεύει στη χώρα στην οποία εδρεύει η τράπεζα με την οποία συμβάλλεται. Η έννοια αυτή καλύπτει επίσης τον κεντρικό προσεταιρισμό εμπόρων.

(7) Η προσθήκη στις συμφωνίες αποκλειστικής αδείας, με την οποία και επήλθαν οι συγκεκριμένες τροποποιήσεις, θα αρχίσει να ισχύει στη Νορβηγία την 1η Μαΐου 2002 το αργότερο.